Nafarroako Parlamentuko Mahaiak, 2019ko azaroaren 4an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2019ko urriaren 30ean hartutako Erabakiaren bidez, honako foru lege proiektu hau igorri dio Nafarroako Parlamentuari: “Foru Lege proiektua, zeinaren bidez kreditu berezi bat ematen baita Garesko Udalak sustaturiko ‘Gares Energia’ trantsizio energetikorako proiektu aitzindariaren finantzatze-beharrizanei aurre egiteko”.

Hori horrela, Legebiltzarreko Erregelamenduko 158. artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**1.**  Osoko Bilkuraren esku jartzea aipatu foru lege proiektuaren izapidetzea zuzenekoa eta irakurketa bakarrekoa izateari buruzko erabakia (10-19/LEY-00010).

**2.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2019ko azaroaren 4an

Lehendakaria: Unai Hualde Iglesias

Foru Lege proiektua, zeinaren bidez kreditu berezi bat ematen baita Garesko Udalak sustaturiko “Gares Energia” trantsizio energetikorako proiektu aitzindariaren finantzatze-beharrizanei aurre egiteko

ZIOEN AZALPENA

Beharrezkoa da Garapen Ekonomiko eta Enpresarialeko Departamentuaren aurrekontu-kontsignazioak egokitzea Garesko Udalak sustatu duen “Gares Energia” trantsizio energetikorako proiektu aitzindaria finantzatzeko beharrei aurre egiteko.

Nafarroako Ogasun Publikoari buruzko apirilaren 4ko 13/2007 Foru Legearen 48. artikuluak ezartzen du ezen, hurrengo ekitaldira arte atzeratu ezin daitekeen gasturen bat aurrekontu indardunaren kargura egin behar bada eta krediturik ez badago edo kontsignatutakoa aski ez bada, Nafarroako Gobernuak, Ekonomia eta Ogasuneko kontseilariak proposaturik, kreditu berezi bat emateko foru lege proiektu bat bidaliko diola Nafarroako Parlamentuari.

Era berean, foru lege honek, partida izenduna sortuz, Garesko Udalari zuzeneko dirulaguntza bat ematea ahalbidetzen du, Dirulaguntzei buruzko azaroaren 9ko 11/2005 Foru Legearen 17.2.a) artikuluan xedatutakoarekin bat.

**1. artikulua.** Kreditu berezi bat ematea.

320.000 euroko kreditu bat ematen da Garesko Udalak sustatu duen “Gares Energia” trantsizio energetikorako proiektu aitzindaria finantzatzeko beharrei aurre egiteko.

Kreditua aurrekontuko partida honi aplikatuko zaio: 820001 82200 7609 425210 partida, Garesko Udala. Gares Energia proiektua: instalazio fotovoltaikoa.

**2. artikulua.** Kreditu bereziaren finantzaketa.

Kreditu berezia 320.000 eurokoa izanen da, eta partida honen kargura ordainduko da: 820001 82200 7609 425206 (E) Transferentzia Garesko Udalari. Ermineta minizentral hidroelektrikoa eta inguruak errekuperatzea.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.